ભવિષ્ય જાણવા માટે દરેક માણસ ઉત્સુક હોય છે, પરંતુ સાચું ભવિષ્ય કથન તો કોઈક જાણકાર જ કહી શકે છે. જોકે આજે આવા જાણકારો મળવા મુશ્કેલ હોય છે. કચ્છ અને સિંધ (પાકિસ્તાન)માં ૧૨મી-૧૩મી સદીમાં થઈ ગયેલા મહેશ્વરી સંપ્રદાયના ધર્મગુરુ મામૈદેવે જે સાહિત્ય રચ્યું છે તેમાં ભવિષ્યવાણીના ૩ લાખથી વધુ દુહાઓ, ખગોળશાસ્ત્રને લગતી માહિતી, ખેતી અને પૃથ્વીને લગતી માહિતી તથા યોગ- સાધના, ચૈતન્ય, સ્વર્ગ- નર્ક વગેરે વિશેના દુહાઓનો સમાવેશ થાય છે. તેમણે જે ભવિષ્યવાણી કરી છે તેમાંની અનેક આજે સાચી પડતી જણાય છે. વર્તમાન સમયમાં પણ ખૂબ આધુનિક લાગે અને વિશ્વાસ કરી ન શકાય તેવી વાતો પણ તેમણે વર્ણવી છે. અગમવાણી સમાજવ્યવસ્થા, દેશ, કાળ પરથી પણ કરવામાં આવી છે. ભવિષ્યમાં લોકમાનસ કેવું હશે તેનો પણ તેમાં નિર્દેશ કરાયો છે. તેમની ભવિષ્યવાણી ૩ લાખથી વધુ દુહાઓમાં હોવાનું કહેવાતું હોવા છતાં આજે ૩ હજારથી પણ ઓછી ઉપલબ્ધ છે. ફ્રાન્સમાં ૧૬મી સદીની શરૃઆતમાં થઈ ગયેલા ભવિષ્યવેત્તા નોસ્ટ્રાડેમસની વાણી સ્પષ્ટ ન હતી. તેને ઉકેલનારાના મત મુજબ તેનું અલગ-અલગ અર્થઘટન કરાય છે, પરંતુ મામૈદેવની વાણી ખૂબ સ્પષ્ટ અને ચોક્કસ છે. મામૈદેવ કોણ હતા?